9.3.2023
MT
Il-Ġurnal Uffiċjali tal-Unjoni Ewropea
L 71/1
II (Atti mhux leġiżlattivi)
REGOLAMENTI REGOLAMENT DELEGAT TAL-KUMMISSJONI (UE) 2023/511 tal-24 ta’ Novembru 2022 li jissupplimenta r-Regolament (UE) Nru 575/2013 tal-Parlament Ewropew u tal-Kunsill fir-rigward ta’ standards tekniċi regolatorji għall-kalkolu tal-ammonti ta’ skoperturi ponderati għar-riskju ta’ impriżi ta’ investiment kollettiv skont l-approċċ ibbażat fuq il-mandat (Test b’rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea, Wara li kkunsidrat ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u li jemenda r-Regolament (UE) Nru 648/2012 (1), u b’mod partikolari l-Artikolu 132a(4), it-tielet subparagrafu, tiegħu, Billi: (1)
Sabiex tiġi evitata varjabbiltà bla bżonn fir-rekwiżiti ta’ kapital bejn l-istituzzjonijiet, u sabiex l-approċċ ibbażat fuq il-mandat isir operazzjonali f’sitwazzjonijiet fejn ma jkunx hemm biżżejjed informazzjoni, huwa meħtieġ li jiġi speċifikat il-metodu għall-kalkolu tal-ammont tal-iskopertura ponderat għar-riskju għal impriża ta’ investiment kollettiv (collective investment undertaking, CIU) skont l-approċċ ibbażat fuq il-mandat għall-każijiet fejn l-inputs neqsin ma jippermettux il-komputazzjoni tal-ammont tal-iskopertura ponderat għar-riskju.
(2)
Meta CIU tidħol fi tranżazzjonijiet ta’ derivattivi u s-sottostanti tad-derivattivi jew ir-riskju sottostanti talpożizzjonijiet tad-derivattivi ma jkunux magħrufa, il-kost tas-sostituzzjoni tal-pożizzjonijiet ma jistax jiġi determinat mill-istituzzjonijiet, u għaldaqstant lanqas ma jista’ jiġi determinat il-valur tal-iskopertura tagħhom.
F’dak il-każ, jenħtieġ li l-istituzzjonijiet jibbażaw il-kalkoli tagħhom fuq l-ammont nozzjonali ta’ pożizzjoni ta’ derivattiv, li normalment ikun magħruf u jkun l-aħjar indikatur tad-daqs tal-pożizzjoni, u għaldaqstant tipprovdi approssimazzjoni għall-valur tal-iskopertura.
(3)
Meta l-mandat tas-CIU ma jeskludix id-dħul f’derivattivi iżda ma jinkludix biżżejjed informazzjoni biex jiġi determinat jekk sottostanti jikkostitwix skopertura fil-karta bilanċjali jew barra l-karta bilanċjali, ma jistax jiġi eskluż li tali skopertura tkun kostitwita.
Għaldaqstant huwa meħtieġ li dik l-iskopertura tiġi inkluża fil-kalkolu talammonti ta’ skoperturi ponderati għar-riskju tal-iskoperturi tas-CIU.
(4)
Meta l-mandat ma jipprovdix biżżejjed informazzjoni dwar il-valur tal-iskopertura ta’ tali pożizzjoni, ma jistax jiġi eskluż li l-valur tal-iskopertura jkun l-ammont nozzjonali sħiħ tal-pożizzjoni tad-derivattivi.
(5)
Meta l-mandat ma jispeċifikax l-ammont nozzjonali tal-pożizzjoni tad-derivattivi, biex jiġi żgurat approċċ prudenti biżżejjed, jenħtieġ li dak l-ammont jiġi derivat mill-ammont nozzjonali massimu ta’ derivattivi permess skont il-mandat.
(1) ĠU L 176, 27.6.2013, p. 1.